Ehdotus: neuvoston päätös Euroopan yhteisöjen ja Bulgarian tasavallan Eurooppa-sopimuksella perustetussa assosiaationeuvostossa päätettävää neuvoa-antavan sekakomitean perustamista koskevasta yhteisön kannasta /* KOM/2002/0231 lopull. - ACC 2002/0107 */



Virallinen lehti nro 203 E , 27/08/2002 s. 0253 - 0255



Ehdotus: NEUVOSTON PÄÄTÖS EUROOPAN YHTEISÖJEN JA BULGARIAN TASAVALLAN EUROOPPA-SOPIMUKSELLA PERUSTETUSSA ASSOSIAATIONEUVOSTOSSA PÄÄTETTÄVÄÄ NEUVOA-ANTAVAN SEKAKOMITEAN PERUSTAMISTA KOSKEVASTA YHTEISÖN KANNASTA (komission esittämä) PERUSTELUT 1. Helmikuun 1. päivänä 1995 voimaan tulleen Euroopan yhteisöjen ja niiden jäsenvaltioiden sekä Bulgarian tasavallan välisestä assosiaatiosta tehdyn Eurooppa-sopimuksen 110 artiklassa määrätään, että assosiaationeuvosto voi päättää perustaa muita erityiskomiteoita tai -elimiä avustamaan sitä tehtäviensä suorittamisessa. 2. Vaikka kyseisessä Eurooppa-sopimuksessa ei nimenomaisesti määrätä neuvoa-antavan toimielimen perustamisesta sopimuspuolten alue- ja paikallisviranomaisten vuoropuhelua varten, komissio ehdottaa, että assosiaationeuvosto perustaa sopimuspuolten alue- ja paikallisviranomaisia edustavan neuvoa-antavan sekakomitean molempien sopimuspuolten osoittaman suuren kiinnostuksen perusteella. Sopimuspuolia edustaa yhteisön puolesta alueiden komitea ja Bulgarian puolesta Euroopan yhteisöjen alueiden komitean bulgarialainen yhteyskomitea. 3. Ehdotetun neuvoa-antavan sekakomitean on tarkoitus muodostaa Euroopan yhteisön ja Bulgarian alue- ja paikallisviranomaisten välinen vuoropuhelu- ja yhteistyöfoorumi, jolla voidaan vaikuttaa merkittävästi osapuolten suhteiden kehitykseen sekä Euroopan yhdentymiseen. Vuoropuhelun ja yhteistyön avulla valmistaudutaan tulevaan työhön alueiden komiteassa sekä Euroopan unionin jäsenyyteen, helpotetaan tietojenvaihtoa yhteistä etua koskevissa ajankohtaisissa kysymyksissä, jotka koskevat erityisesti EU:n aluepolitiikan ja liittymisprosessin tämänhetkistä tilannetta, rohkaistaan tietojenvaihtoa toteutettaessa toissijaisuusperiaatetta käytännössä kaikilla alue- ja paikallistason elämänalueilla sekä käsitellään kaikkia muita jommankumman osapuolen ehdottamia aiheellisia kysymyksiä, jotka saattavat tulla esiin osana Eurooppa-sopimuksen täytäntöönpanoa ja liittymistä valmistelevaa strategiaa. Assosiaationeuvosto voi myös kuulla ehdotettua neuvoa-antavaa sekakomiteaa, ennen kuin se päättää selvästi alueellista etua koskevista asioista. Komitean kuuleminen on kuitenkin täysin assosiaationeuvoston harkinnassa. 4. Ehdotetun neuvoa-antavan sekakomitean perustamisella ei ole rahoitusvaikutuksia yhteisön talousarvioon, koska bulgarialaiset osallistujat vastaavat omista kuluistaan ja yhteisön kulut katetaan alueiden komitean talousarviosta. 5. Liitteenä on ehdotus neuvoston päätökseksi assosiaationeuvostossa vahvistettavasta yhteisön kannasta, kuten kyseisen Eurooppa-sopimuksen tekemisestä 19. joulukuuta 1994 tehdyn neuvoston ja komission päätöksen 2 artiklan 1 kohdassa säädetään. Neuvostoa pyydetään hyväksymään liitteenä oleva teksti. 2002/0107 (ACC) Ehdotus: NEUVOSTON PÄÄTÖS EUROOPAN YHTEISÖJEN JA BULGARIAN TASAVALLAN EUROOPPA-SOPIMUKSELLA PERUSTETUSSA ASSOSIAATIONEUVOSTOSSA PÄÄTETTÄVÄÄ NEUVOA-ANTAVAN SEKAKOMITEAN PERUSTAMISTA KOSKEVASTA YHTEISÖN KANNASTA EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, Euroopan hiili- ja teräsyhteisön perustamissopimuksen sekä Euroopan atomienergiayhteisön (Euratom) perustamissopimuksen, ottaa huomioon Euroopan yhteisön perustamissopimuksen 300 (2) kohdan toisen ja kolmannen alakohdan, ottaa huomioon Euroopan yhteisöjen ja niiden jäsenvaltioiden sekä Bulgarian tasavallan assosiaatiosta tehdyn Eurooppa-sopimuksen tekemisestä 19 päivänä joulukuuta 1995 tehdyn neuvoston ja komission päätöksen [1] 2 artiklan 1 kohdan, [1] EYVL L 358, 31.12.1994, s. 1. ottaa huomioon komission ehdotuksen, sekä katsoo seuraavaa: (1) Kyseisen Eurooppa-sopimuksen 110 artiklassa määrätään, että assosiaationeuvosto voi päättää erityisten komiteoiden tai elinten perustamisesta avustamaan sitä sen tehtävissä. (2) Euroopan unionin ja Bulgarian alue- ja paikallisviranomaisten vuoropuhelulla ja yhteistyöllä voidaan vaikuttaa merkittävästi Eurooppa-sopimuksen täytäntöönpanoon kokonaisuudessaan. (3) Näyttäisi asianmukaiselta järjestää tällainen yhteistyö Euroopan yhteisöjen alueiden komitean ja sen bulgarialaisen yhteyskomitean jäsenten välillä, ON PÄÄTTÄNYT SEURAAVAA: Ainoa artikla Euroopan yhteisöjen ja niiden jäsenvaltioiden sekä Bulgarian tasavallan välisestä assosiaatiosta tehdyn Eurooppa-sopimuksen 110 artiklalla perustetussa assosiaationeuvostossa vahvistettava neuvoa-antavan sekakomitean perustamista koskeva yhteisön kanta perustuu tämän päätöksen liitteenä olevaan luonnokseen assosiaationeuvoston päätökseksi. Tehty Brysselissä Neuvoston puolesta Puheenjohtaja [...] LIITE LUONNOS: EUROOPAN YHTEISÖJEN JA NIIDEN JÄSENVALTIOIDEN SEKÄ BULGARIAN ASSOSIAATIONEUVOSTON PÄÄTÖS N:o .../2002, assosiaationeuvoston työjärjestyksen vahvistamisesta tehdyn päätöksen N:o 1/95 [2] muuttamisesta siten, että perustetaan neuvoa-antava sekakomitea alueiden komitean ja sen bulgarialaisen yhteyskomitean välille [2] EYVL L 255, 25.10.1995, s. 19. ASSOSIAATIONEUVOSTO, joka ottaa huomioon Euroopan yhteisöjen ja niiden jäsenvaltioiden sekä Bulgarian tasavallan välisestä assosiaatiosta tehdyn Eurooppa-sopimuksen [3] ja erityisesti sen 110 artiklan, [3] EYVL L 358, 31.12.1994, s. 3. sekä katsoo seuraavaa: Euroopan yhteisön ja Bulgarian alue- ja paikallisviranomaisten vuoropuhelulla ja yhteistyöllä voidaan vaikuttaa merkittävästi yhteisön ja Bulgarian välisten suhteiden kehitykseen sekä Euroopan yhdentymiseen. Näyttäisi asianmukaiselta järjestää tällainen yhteistyö alueiden komitean ja sen bulgarialaisen yhteyskomitean tasolla perustamalla neuvoa-antava sekakomitea. Päätöksellä N:o 1/95 vahvistettu assosiaationeuvoston työjärjestys olisi vastaavasti muutettava, ON PÄÄTTÄNYT SEURAAVAA: 1 artikla Lisätään seuraavat artiklat assosiaationeuvoston työjärjestykseen: "15 artikla Perustetaan neuvoa-antava sekakomitea, jäljempänä 'komitea', jonka tehtävänä on avustaa assosiaationeuvostoa vuoropuhelun ja yhteistyön edistämiseksi Euroopan yhteisön ja Bulgarian tasavallan alue- ja paikallisviranomaisten välillä. Tällaisen vuoropuhelun ja yhteistyön avulla pyritään erityisesti seuraaviin tavoitteisiin: 1. Bulgarian alueiden ja paikallisviranomaisten toimintakyvyn valmistelu Euroopan unioniin liittymistä silmällä pitäen; 2. Bulgarian alueiden ja paikallisviranomaisten valmistelu alueiden komitean työhön osallistumiseen Bulgarian liittymisen jälkeen; 3. tietojenvaihto yhteistä etua koskevissa ajankohtaisissa kysymyksissä, erityisesti EU:n aluepolitiikan ja liittymisprosessin tämänhetkisestä tilanteesta sekä Bulgarian alueiden ja paikallisviranomaisten valmistautumisesta näihin politiikkoihin; 4. monenvälisen suunnitelmallisen vuoropuhelun rohkaiseminen a) Bulgarian alueiden ja paikallisviranomaisten sekä b) EU:n jäsenvaltioiden alueiden välillä, mukaan luettuna verkottuminen tietyillä aloilla, joilla suorat yhteydet ja yhteistyö Bulgarian ja EU:n jäsenvaltioiden alueiden ja paikallisviranomaisten välillä saattaisi osoittautua tehokkaimmaksi tavaksi ratkaista erityisongelmia; 5. alueiden välistä yhteistyötä koskeva säännöllinen tietojenvaihto Bulgarian ja EU:n jäsenvaltioiden alue- ja paikallisviranomaisten välillä; 6. aluepolitiikkaa ja rakennetoimia koskevien kokemusten ja tietojen vaihdon rohkaiseminen a) Bulgarian alueiden ja paikallisviranomaisten sekä b) EU:n jäsenvaltioiden alueiden ja paikallisviranomaisten välillä erityisesti alueellisten ja paikallisten kehittämissuunnitelmien tai -strategioiden valmistelua koskevan taitotiedon ja menetelmien alalla sekä rakennerahastojen tehokkaimman hyödyntämisen alalla; 7. Bulgarian alue- ja paikallisviranomaisten tukeminen tietojenvaihdon avulla toissijaisuusperiaatteen käytännön toteuttamisessa kaikilla alue- ja paikallistason elämänalueilla; sekä 8. keskustelu kaikista muista jommankumman osapuolen ehdottamista aiheellisista kysymyksistä, jotka saattavat tulla esiin osana Eurooppa-sopimuksen täytäntöönpanoa ja liittymistä valmistelevaa strategiaa. 16 artikla Komitea muodostuu kahdeksasta alueiden komitean ja kahdeksasta sen bulgarialaisen yhteyskomitean edustajasta. Kullekin edustajalle nimitetään varaedustaja. Komitea toimii, kun assosiaationeuvosto kuulee sitä, ja se toimii omasta aloitteestaan silloin, kun on kyse vuoropuhelun edistämisestä alue- ja paikallisviranomaisten välillä. Komitea voi antaa suosituksia assosiaationeuvostolle. Komitean jäsenet valitaan varmistaen, että komiteassa otetaan mahdollisimman tarkasti huomioon sekä Euroopan yhteisön että Bulgarian eri hallintotasojen alue- ja paikallisviranomaiset. Komitea vahvistaa työjärjestyksensä. Komitea kokoontuu tietyin väliajoin, jotka se itse määrittää työjärjestyksessään. Komitean puheenjohtajina toimivat Euroopan yhteisön alueiden komitean jäsen ja sen bulgarialaisen yhteyskomitean jäsen. 17 artikla Alueiden komitea ja sen bulgarialainen yhteyskomitea vastaavat kumpikin omista henkilöstö-, matka- ja oleskelukuluistaan sekä posti- ja televiestintäkuluistaan, jotka aiheutuvat niiden osallistumisesta komitean kokouksiin. Alueiden komitea vastaa kokousten tulkkausmenoista sekä asiakirjojen käännös- ja jäljentämiskuluista, lukuun ottamatta menoja, jotka koskevat tulkkausta tai kääntämistä bulgarian kielelle/kielestä ja joista vastaa alueiden komitean bulgarialainen yhteyskomitea. Muista kokousten järjestämiseen liittyvistä kuluista vastaa kokousten isäntänä toimiva sopimuspuoli." 2 artikla Tämä päätös tulee voimaan sen tekemistä seuraavan toisen kuukauden ensimmäisenä päivänä. Tehty Brysselissä Assosiaationeuvoston puolesta Puheenjohtaja Sihteerit Bulgarialaisen osapuolen puolesta Euroopan yhteisön puolesta